*Приложение 1*

**Покана за набиране на проекти чрез конкурентен подбор по Подпрограма „Енергийна ефективност чрез договори с гарантиран резултат (ЕСКО договори)“**

**към Инвестиционна програма за климата (ИПК)**

С решение на Управителният съвет от 16.07.2024 година, в съответствие с чл. 66, чл. 68 от Закона за опазване на околната среда на Република България, чл. 57 от Закона за ограничаване изменението на климата и чл. 71, ал. 1, т. 1 и ал. 2 и чл. 72-76 от Закона за енергийна ефективност, Националният доверителен екофонд (НДЕФ) в партньорство с Фонд ФЛАГ **отправя** **покана за набиране на проекти по Подпрограма „Енергийна ефективност чрез догов-ори с гарантиран резултат (ЕСКО договори)“.**

**Настоящата покана за набиране на проекти е:**

Без срок за кандидатстване.

С определен срок за кандидатстване. Проектните предложения по реда на настоящата покана се приемат **до 17 декември 2024 г.**

Предоставянето на допълващото безвъзмездно финансиране по настоящата Покана е съгласно Наредба №1/04.03.2015 г**.** за определяне на реда и начина за разходване на приходите от продажбата на квоти за емисии от авиационни дейности чрез търг.

**Начини и размер на финансиране**

1. Допълващото безвъзмездно финансиране по настоящата Покана е за мерки за енергийна ефективност в следните обекти:

Сгради, собственост на еднолични търговски дружества със 100% общинско участие, които са лечебни заведения за болнична помощ;

Общински системи за външно изкуствено осветление – СВИО (улично/парково).

1. Допълващото безвъзмездно финансиране по настоящата Покана се предоставя само за изпълнението на пакет от енергоспестяващи мерки.
2. Стойността на инвестицията, необходима за реализирането на пакет енергоспестяващи мерки (ЕСМ) в един обект трябва да е минимум 1 млн. лева без ДДС.
3. Размерът на допълващото безвъзмездно финансиране е до 25%, от стойността на действително извършените разходи за реализацията на пакет от ЕСМ в един обект, но не повече от 600 000 лева лева (без ДДС).
4. Финансирането на ДДС е допустимо, ако ДДС е невъзстановим разход за Бенефициера

**Изисквания за допустимост на разходите**

За да се считат за допустими, извършените разходи трябва да отговарят едновременно на следните условия:

* Да са законосъобразни;
* Да са необходими за изпълнението на енергоспестяващите мерки, предвидени в ESCO договора.
* Да са извършени само за допустими дейности съгласно:
* Наредба № Е-РД-04-3/04.05.2016 г. за допустимите мерки за осъществяване на енергийни спестявания в крайното потребление;
* Наредба № Е-РД-04-1/5.01.2024 г. за условията и реда за определяне размера и изплащане на средствата по договори с гарантиран резултат, водещи до енергийни спестявания в сгради – държавна и/или общинска собственост;
* Наредба № Е-РД-04-05 от 8.09.2016 г. за определяне на показателите за разход на енергия, енергийните характеристики на предприятия, промишлени системи и системи за външно изкуствено осветление, както и за определяне на условията и реда за извършване на обследване за енергийна ефективност и изготвяне на оценка на енергийни спестявания;
* Наредба № 49 от 18.10.2010 г. за основните изисквания, на които трябва да отговарят устройството, дейността и вътрешния ред на лечебните заведения за болнична помощ и домовете за медико-социални грижи;
* Да отговарят на принципите за добро финансово управление – икономичност, ефикасност и ефективност на вложените средства;
* Да са реално осъществени и доказуеми с подходящи документи и отчетени в рамките на срока за изпълнение на проекта, определен в Договора за финансиране;
* Да са отразени в счетоводната и данъчна документация на Бенефициера и да могат да бъдат проследени въз основа на ефективно функционираща одитна пътека;
* Да не са финансирани по друг проект, програма или друг финансов механизъм, с публични средства на националния, европейския бюджети или от друг източник;
* Разходите, свързани с изпълнението на договори за доставка на стоки, предоставяне на услуги и строителство са допустими, ако договорите за възлагане на изпълнението на проекта са сключени съгласно Закона за обществените поръчки (ЗОП) и при спазване на Насоките на НДЕФ за провеждане на обществени поръчки.

**Комбинирано финансиране от Фонд ФЛАГ ЕАД**

Фонд ФЛАГ ЕАД може да предостави финансиране за реализация на проектите в следния обхват:

* Финансиране на дейностите по проекта, които са извън обхвата на мерките за енергийна ефективност, но следва да бъдат изпълнени с оглед неговия интегриран и завършен характер;
* Финансиране на мерките за енергийна ефективност, които не са обект на финансиране от страна на НДЕФ.

Средствата, предоставяни от Фонд ФЛАГ ЕАД, **са под формата на инвестиционен заем**, параметрите на който са обект на конкретно договаряне, съобразно конкретния проект, финансирани дейности, кредитоспособност и други условия съобразно правилата и политиките за финансиране на фонда.

Получатели на заема могат да бъдат бенефициерите на БФП по настоящата Покана – общини и общински търговски дружества, които са лечебни заведения за болнична помощ.

**Начин на кандидатстване**

Формулярът за кандидатстване по Подпрограма „Енергийна ефективност чрез договори с гарантиран резултат (ЕСКО договори) към ИПК (Образец - Приложение 3А - за болнични заведения; 3Б за системи за външно изкуствено осветление) и придружаващите го документи, описани в него се подават в НДЕФ в рамките на обявения срок за кандидатстване.

Формулярът с **коректно попълнени всички негови раздели**, заедно с всички приложения се подава в електронен формат , както следва:

* От официалния си имейл кметът на общината (за проекти за улично осветление) или управителят/ директорът на болничното заведение (за проекти за болнични заведения) изпраща имейл до НДЕФ на адрес [ecofund@ecofund-bg.org, в](mailto:ecofund@ecofund-bg.org,%20в) който съобщава, че има готовност за подаване на проектно предложение.
* **НДЕФ предоставя достъп за подаване на предложението. Той се предоставя лично на кмета на общината или съответно на управителя/ директора на болничното заведение.**

Примерен текст на имейла:

До НДЕФ

Община ……. има намерение да участва с проектно предложение по покана за набиране на проекти по Подпрограма „Енергийна ефективност чрез договори с гарантиран резултат (ЕСКО договори)“.

Моля да ми предоставите необходимата информация за подаване на документите.

Кмет на община ….

В папката, до която е предоставен достъп се подават следните документи:

* Формуляр за кандидатстване за допълващо безвъзмездно финансиране по Подпрограма „Енергийна ефективност чрез договори с гарантиран резултат (ESCO ) – (образец - Приложение 3А/3Б) –*във формат word и в pdf формат, подписан с КЕП в) и всички посочени в него приложения.*

**Всеки приет Формуляр получава входящ номер с отбелязана дата.**

**По-подробна информация за параметрите на проектите, етапите на кандидатстване, оценката и реализацията на проектите е представена в Правилата за финансиране на проекти по Подпрограма „Енергийна ефективност чрез договори с гарантиран резултат (ЕСКО договори)“ на** [**www.ecofund-bg.org**](http://www.ecofund-bg.org)

**Кандидатите могат да задават въпроси и да искат разяснения във връзка с** **Правилата за финансиране до 5 декември 2024 г. (Въпроси могат да се задават само на електронната поща:** [**ecofund@ecofund-bg.org**](mailto:ecofund@ecofund-bg.org).

**Отговори на зададените въпроси се публикуват на официалния сайт на НДЕФ на всеки 5 работни дни:** [www. ecofund-bg.org](https://ecofund-bg.org) **в раздела на Подпрограма „Енергийна ефективност чрез договори с гарантиран резултат (ЕСКО договори) “.**